PROGRAM NO: 283 RON JERAM PURUT / MANGGEN ING PANJENENGANIPUN AWOH KATHAH Sedhèrèk kula, pepanggihan malih kaliyan Cahyaning Agesang, sesarengan kaliyan kula, Lilis. Kados pundi pawartos panjenengan ing dinten menika? Donga lan pangajeng-ajeng kula, panjenengan sakbrayat ing kawontenan séhat lan bagya. Wonten ing bagéyan kaping sepindah adicara menika, kula badhé atur kaweruh dhateng panjenengan ngéngingi ginanipun ron jeram purut. Mugi-mugi kaweruh menika migunani tumrap panjenengan. Lan wonten ing bagéyan kaping kalih, kados ing padatan ibu Arin badhé dhateng lan atur siraman rohani kanggé kita. Sedhèrèk, ing pundi kemawon kawontenan panjenengan, sugeng midhangetaken adicara Cahyaning Agesang ingkang kawula cawisaken kanggé panjenengan. Pasinaon Kanggé Gesang_Ginanipun Ron Jeram Purut Sedhèrèk kula, minangka ibu ing balé somah, tamtu kita sumerep sakwetawis ron ingkang kulina kita ginakaken kanggé olah-olah. Wonten ron sledri, ron brambang, ron alam, ron kunir, ron kemangi, lan ugi ron jeram purut. Ron-ron menika padatanipun kita ginakaken kanggé bumbu olah-olah. Kita ugi sumerep, bilih ron-ron ingkang kita ginakaken ing pawon menika ugi migunani kanggé keséhatan kita. Kita sumerep, kathah tiyang ingkang ngginakaken ron sledri kanggé mandhapaken tekananing rah. Kita ugi sumerep, ron salam saged mandhapaken kolèstrol lan ugi diabètes. Dinten menika kita badhé wicanten ngéngingi kasiyat ron jeram purut. Miturut para paneliti, kathah nutrisi penting/wigatos ingkang kakandhut déning ron jeram purut, mliginipun lisah atsiri. Kanthi kandhutan lisah atsiri ingkang saé menika, pramila ron jeram purut kathah dipunginakaken kanggé ndamel parfum/lisah wangi. Menawi kita mboten wonten wekdal tumbas parfum, kita saged mendhet sakwetawis ron jeram purut lajeng dipunremet, pramila badhé mambet wangi. Utawi, saged ugi ron jeram purut dipungodhok, nalika sampun umub pramila badhé mambet wangi. Ron jeram purut ugi ngandhut jat ingkang saged nyukani raos tentrem tumrap pikiran lan badan ingkang sayah. Dados ron jeram purut dipunpitados saged mandhapaken setrès utawi sayahipun pikiran lan ugi badan. Kanggé ngirangi setrès dipunlésanaken nggodhog ron jeram purut ngantos ngedalaken ambet, lan abetipun menika badhé saged nentremaken pikiran ingkang saweg sayah. Saklintunipun setrès ron jeram purut ugi saged ngendhoni kekencenganipun pikiran pramila pikiran saged ngaso. Lisah astsiri ingkang wonten ing ron jeram purut saged nyukani raos tentrem lan sekéca tumrap badan kita. Kathah tiyang ingkang nggodhog ron jeram purut, lan toya godhoganipun kanggé ngrendhem suku. Raos tentrem lan rilek enggal dipunraosaken menawi suku kita dipunrendhem kaliyan toya godhogan ron jeram purut.
Ron jeram purut ugi dipunpitados ngandhut jat antibiotik, awit saking menika kanggénipun tiyang- tiyang ingkang ngalami karingkihan badan lan saweg nandhang watuk-pilek/flu, saged ngombé toya mateng ingkang dipuncampur kaliyan sakwetawis ron jeram purut. Kanggenipun tiyang ingkan kirang semangat/greget medamel karana rumaos sayah lan lungkrah, pramila saged ngginakaken sakwetawis ron jeram purut ingkang lajeng dipungodhog ngantos umub. Menawi toyanipun sampun milai anget saged dipuntambah kaliyan madu. Campuran toya godhogan ron jeram purut lan madu menika badhé adamel badan kita gumregah kanggé medamel malih. Miturut paneliti, ron jeram purut ugi saé kanggé ngicali raos sayah ingkang kasebabaken saking saksampunipun nandhang sakit ingkang awrat. Kalih gegem ron jeram purut dipungodhog mawi 3 (tigang) liter toya ngantos umub, lan toya godhoganipun dipuncampur ing toya kanggé adus. Saksampunipun adus, badan badhé seger lan raos sayah badhé ical. Sedhèrèk kula, menika kalawau sakwetawis ginanipun ron jeram purut kanggé keséhatan kita. Kita sedaya sampun sumerep, ron jeram purut minangka panyedhepipun masakan, lan malahan kita asring ngginakaken. Mugi-mugi penjenengan ugi saged ngginakaken ron jeram purut kanggé keséhatan panejengan. Kalawau kula sampun atur katerangan sekedhik ngéngingi ginanipun ron jeram purut kanggé keséhatan, antawisipun ngicalaken setrès, adamel badan rilèk, saged dipundadosaken antibiotik; ron jeram purut ugi saged dipunginakaken kanggé ngicali kesayahan badan saksampunipun nyambut- damel utawi saksampunipun nandhang sakit. Ron jeram purut ugi dipunginakaken kanggé ndamel parfum, karana kandhutan lisah atsiri lan ambetipun ingkang wangi. Menawi panjenenangan rumaos, bilih ron jeram purut èstu migunani, pramila panjenengan saged nanem jeram purut piyambak. Utawi panjenengan kepingin mbudi-dayakaken jeram purut kanggé usaha panjenengan, pramila mangga sakmangké panjenengan milai nanem jeram purut. Panjenengan saged nanem wonten ing pot utawi wonten ing pekarangan ingkang panjenengan gadhahi. Sugeng nyobi. Sedhèrèk kula, mugi-mugi kaweruh ngéngingi ginanipun ron jeram purut kanggé keséhatan kalawau migunani kanggé panjenengan sak-kulawarga. Tetapa sesarengan kaliyan Cahyaning Agesang nggih, karana sekedhap malih ibu Arin badhé dhateng lan ngajak kita nggagasaken Dhawuh Pangandikanipun Gusti. Nanging sakdèrèngipun, mangga kita midhangetakan lagu pepujèn ingkang sampun kula cawisaken kanggé panjenengan ing pundi kémawon kawontenan panjenegan. Sugeng midhangetaken, lan mugi-mugi kalipur. Mrantasi Raos Gorèh Utawi Mboten Tentrem ( Mazmur 55: 2-7; Matius 11: 28)
Sedhèrèk kula, menapa panjenengan naté rumaos gorèh utawi mboten tentrrem? Tamtunipun naté ta. Karana sakben tiyang ing ndonya menika mboten lepat saking raos gorèh. Lajeng, menapa ta ingkang njalari manah kita dados gorèh? Manah kita gorèh saged kajalaran déning sakwetawis bab, antawisipun karana jiwa kita kak-ancam, nandhang penyakit ingkang saged njalari pejah, utawi mbok menawi karana laré utawi rabi kita sampun tengah dalu dèrèng wangsul. Utawi karana kita ningali kathahipun tumintak ala ingkang dipunlampahi déning laré-laré sekolah. Laré sekolah asring gelutan lan tawuran. Bab-bab menika saged ndadosaken manah kita gorèh lan mboten tentrem. Ing sak-tunggaling dinten kula maos Kalawarti/Majalah Kartini wonten cariyos ngengingi sak- tunggaling Ibu naminipun Astuti. Bu Astuti salami sekawandasa setunggal (41) dinten rumaos gorèh, karana yoga wadonipun ingkang taksih umur kalih (2) taun dipunculik tiyang. Sedangunipun sekawandasa setunggal (41) dinten bu Astuti terus rumaos gorèh, bingung lan mboten tentrem. Ingkang wonten ing manahipun namung pengraos gorèh ingkang èstu sanget. Ngantos-ngantos piyambakipun mboten saged nedha lan tilem. Karana sampun madinten-dinten bu Astuti mboten purun nedha lan mboten saged tilem, pungkasanipun piyambakipun sakit lan kedah dipunrimat wonten ing griya sakit sedangunipun setunggal minggu. Donya brananipun telas dipunsadé karana kanggé wragad madosi yoga wadonipun lan kanggé mertamba. Bu Astuti mboten sagah mbucal raos gorèh, malahan gesangipun sampun dipunlumpuhaken déning raos gorèhipun menika. Sedhèrèk kula, bu Astuti minangka satunggaling tiyang èstri ingkang apes. Yoganipun dipunculik tiyang. Lan piyambakipun kedah dipunrimat ing griya sakit, awit karana kagorèhaning manahipun. Kita minangka satunggaling ibu tamtu ugi rumaos kados mekaten menawi yoga kita dipunculik déning tiyang. Lan mbok menawi kita ugi mboten purun nedha lan ngombé, lan ing wanci dalu tamtu mboten saged tilem. Kagorèhan saged nerak kita ing sakwekdal-wekdal, karana wonten kathah bab ingkang saged adamel manah kita gorèh, lan kita mboten kwagang mrantasi pengraos kita menika. Pramila saged kémawon kita lajeng sakit, badan kita saged kémawon dados ringkih, lan kita kita kedah ngedalaken arta kanggé wragad griya sakit lan tamba. Bu Astuti mboten satunggal-tungalipun tiyang èstri ingkang ngalami kagorèhan. Kathah tiyang èstri ingkang ing sakmenika ngalami kagorèhan awit karana bab-bab ingkang dumados wonten ing gesangipun. Kalawau kula sampun sanjang, bilih bab-bab ingkang ala, kados ta tawuran, kacilakan, wabah penyakit, sedaya menika saged njalari manah kita dados gorèh. Lan kagorèhan menika saged njedhulaken bab-bab ingkang ala wonten ing gesang kita, kados ta kita saged dados setrès, karana terus-terusan rumaos gorèh. Lan menawi kita saweg setrès, lajeng mboten purun nedha lan ngombé, lan ing pungkasanipun kita dados sakit.
Sedhèrèk kula, padatanipun menawi manah kita gorèh, wonten bab ingkang mboten bèrès ingkang kedah dipunpadosaken margi luwaripun utawi jawabanipun. Nanging kala-kala kita mboten manggihaken margi luwaripun kados ingkang kita pikajengaken. Kita mboten sumerep menapa ingkang kedah kita tindakaken, lan kita mboten sumerep pangajeng-ajeng kita kedah dipuntujokaken dhateng menapa lan ugi dhateng sinten. Manah kita gorèh, karana mboten sumerep pangajeng-ajeng kita dhateng sinten. Kala-kala pangajeng-ajeng kita dhateng satunggaling tiyang utawi satunggaling bab, nanging kanyata satunggaling tiyang utawi satunggaling bab menika mboten saged nyukani pangajeng-ajeng sekedhik kémawon. Malahan sinaosa tiyang ingkang paling kita pikajengaken, mboten saged kita andelaken. Lan pungkasanipun kita mboten nggadhah sinten-sinten ingkang saged dados pidakan pangajeng-ajeng kita. Sedhèrèk kula, menapa panjenengan naté mikir, kanggé matur dhumateng Gusti, nyariosaken sedaya kabingungan lan kagorèhan panjenengan? Menapa panjenengan naté mikir, bilih panjenengan kedah nyariosaken sedaya pengraos panjenengan dhumateng Gusti, lan nyuwun pitulunganipun? Mangga kita pidhangetaken kados pundi Prabu Dawud ngesokaken kagorèhanipun dhumateng Gusti, lan mangga sami kita tingali menapa ingkang dumados tumrap Prabu Dawud. Kados mekaten pandonganipun Prabu Dawud dhumateng Gusti: (Mazmur 55: 2-7) Dhuh Allah, mugi kersa miyarsakaken pandonga kawula, sampun nganggep sepen pesambat kawula. Paduka mugi nilingaken sarta paring wangsulan! Kawula nglembara kaliyan sesambat. Sebab kawula giris margi saking pangancaming mengsah ingkang ambek siya, lan panindhesipun tiyang awon. Manah kawula trataban, pagirising pejah ndhatengi kawula. Kawula ajrih lan geter, kabuntel ing raos miris. Ngantos kawula mungel mekaten, "Saupama aku duwé swiwi kaya manuk dara, aku mesthi mabur menyang panggonan sing tentrem. Prabu Dawud ugi ngalami kagorèhan, lan menapa ingkang nembé kémawon kita pidhangetaken menika, minangka isining manahipun Prabu Dawud ingkang dipunesokaken dhumateng Gusti. Prabu Dawud ngendika: Manah kawula bingung, manah kawula ajrih, giris lan geter, lan pangraos giris nglimputi dhiri kawula. Mbok menawi kita mboten naté ngesokaken isinipun manah kita dhumateng Gusti, karana kita rumaos bilih Gusti mboten badhé mredulèkaken pangraos kita. Mbok menawi ugi kita mboten naté ngesokaken pangraos kita dhumateng Gusti, karana kita rumaos mboten pantes dipunpiyarsakaken
déning Gusti, lan kita mboten pantes ngaturi pirsa Gusti menapa isinipun manah kita. Nanging sedhèrèk kula, kita saged nyobi kanggé ngesokaken isinipun manah kita dhumateng Gusti. Kita saged nuladha Prabu Dawud. Kanthi tanpa mangu-mangu kita saged ngesokaken kagorèhan kita, sakiting manah kita, kabingungan kita, lan sanès-sanèsipun. Sedhèrèk kula, milai sakmangké kita saged mbikak pangraos kita dhumateng Gusti. Menapa kémawon ingkang kita raosaken saged kita aturaken dhumateng Gusti. Panci, Gusti sampun pirsa menapa ingkang kita alami, nangin Gusti karsa miyarsakaken saking kita piyambak, menapa ingkang saweg kita alami. Lan Gusti karsa supados kita piyambak ingkang nyariyosaken, lan menapa ingkang kita pikajengaken saking Gusti. Lajeng pitakenanipun, menapa ingkang dumados menawi kita ngesokaken sedaya isinipun manah kita dhumateng Gusti? Sedhèrèk, Gusti Yésus ngendikan: (Matius 11: 28) Padha mrénéa, kowé sing padha sayah merga mikul abot. Kowé bakal Dakparengaké ngaso. Cetha sanget menapa ingkang badhé kita pikantukaken menawi kita sowan dhumateng Gusti, kita badhé pikantuk kalegan, menika prasetyanipun Gusti. Menapa panjenengan badhé sowan dhumateng Gusti menawi panjenengan saweg gorèh? Gusti mberkati panejengan.